Ալեքսեյ Պուկաչ

**Ալեքսեյ Պետրովիչ Պուկաչ** (, ), ուկրաինական իրավապահ մարմինների աշխատակից, մինչև 2003 թվականը եղել է Ուկրաինայի ներքին գործերի նախարարության բարձրաստիճան պաշտոնյա։ 2000-2003 թվականներին զբաղեցրել է Ուկրաինայի ՆԳՆ Քրեական հետախուզման գլխավոր վարչության պետի պաշտոնը։

2013 թվականի հունվարի 29-ին դատապարտվել է ցմահ ազատազրկման՝ լրագրող Գեորգի Գոնգաձեի սպանության կազմակերպման և անմիջական մասնակցության մեղադրանքով։

## Կենսագրություն
Ծնվել է 1953 թվականի հունվարի 1-ին Ուկրաինական ԽՍՀ Խմելնիցկու մարզի Բելոգորսկի շրջանի Ժիժնիկովցի գյուղում։ Դպրոցն ավարտելուց հետո ծառայել է բանակում, որտեղ զբաղվել է սպորտով՝ ստանալով սամբոյի սպորտի վարպետի թեկնածուի կոչում։    

1970-ական թվականների վերջին ավարտել է Դոնեցկի ոստիկանության դպրոցը, որից հետո գործուղվել Կիև աշխատանքի։    

1986 թվականին մասնակցել է Չեռնոբիլի ատոմակայանի վթարի հետևանքների վերացմանը, որտեղ ստացել է հաշմանդամության երկրորդ խումբ՝ սրտամկանի ինֆարկտի պատճառով։ 2000 թվականին ստացել է ոստիկանության գեներալ-լեյտենանտի կոչում։    

1998-2000 թվականներին աշխատել է Ուկրաինայի ՆԳՆ Գլխավոր վարչության արտաքին հսկողության դեպարտամենտի պետի, իսկ 2000-2003 թվականներին՝ Ուկրաինայի ՆԳՆ քրեական հետախուզման գլխավոր վարչության պետի պաշտոններում։ Մինչ այդ երբեք չէր աշխատել քրեական հետախուզման համակարգում։     

Ամուսնալուծված է, ունի երկվորյակ երկու դուստր։

## Պուկաչի դերը Գոնգաձեի գործում

2003 թվականին Պուկաչի անունը շրջանառվում էր հայտնի լրագրող Գեորգի Գոնգաձեի առևանգման և սպանության գործում։ Ուկրաինայի Գլխավոր դատախազության կողմից Պուկաչը ձերբակալվել էր փաստաթղթերի ոչնչացման մեղադրանքով, որոնք վկայում էին այն մասին, որ 2000 թվականի մայիս-հուլիս ամիսներին հսկողություն է իրականացվել Գոնգաձեի նկատմամբ։ Քննիչների մոտ կասկած էր հարուցել նաև այն փաստը, որ 2003 թվականին, անհայտ պատճառներով, Պուկաչը Կիևի էլիտար շենքերից մեկում ստացել է երեք սենյականոց նոր բնակարան։ Նույն տարվա նոյեմբերին էլ ստորագրությամբ չբացակայելու դիմաց Պուկաչն ազատ արձակվեց, ինչից հետո թաքնվել էր։ Մինչև 2009 թվականը ոչինչ հայտնի չէր նրա գտնվելու վայրի վերաբերյալ։ Դատախազությունն Ալեքսեյ Պուկաչի նկատմամբ հայտարարել էր միջազգային հետախուզում և 2005 թվականին հեռակա մեղադրանք առաջադրել Գոնգաձեի սպանության համար։

## Ձերբակալություն, քննություն և դատական գործընթաց
2009 թվականի հուլիսի 21-ին Պուկաչը ձերբակալվել է Ուկրաինայի անվտանգության ծառայության աշխատակիցների կողմից Ժիտոմիրի մարզի Չուդնևսկի շրջանի Մոլոչկի գյուղում, որտեղ վերջին մեկ տարին իր կողակցի և նրա որդու հետ բնակվում էր խիստ գաղտնի պայմաններում։ Ձերբակալված Պուկաչին անմիջապես տեղափոխում են Կիև, որտեղ պահվում է Ուկրաինայի անվտանգության ծառայության ժամանակավոր պահման մեկուսարանում՝ ՈւԱԾ «Ալֆա» հատուկ ստորաբաժանման ամենօրյա հսկողության ներքո։ Հարցաքննության իրականացումն անձամբ իրենց վերահսկողության տակ էին վերցրել Վիկտոր Յուշչենկոն, Յուլիա Տիմոշենկոն և Յուրի Լուցենկոն։

Հաջորդ օրը՝ հուլիսի 22-ին, Ուկրաինայի անվտանգության ծառայության պետի տեղակալ Վասիլի Գրիցակը հայտարարել է, որ Պուկաչը պատրաստ է համագործակցել քննության հետ։ Պուկաչը խոստովանել է Գոնգաձեի սպանությանն իր մասնակցությունը, խոստացել ցույց տալ այն վայրը, որտեղ գտնվում է լրագրողի գլուխը, ինչպես նաև նշել պատվիրատուների անունները, որոնք, քննության շահերից ելնելով, գաղտնի են պահվում։

Այսպես կոչված «կասետային սկանդալի» կազմակերպիչներից մեկը՝ Նիկոլայ Մելնիչենկոն, հայտարարել է, որ Պուկաչի ցուցմունքները կարող են հանգեցնել Ուկրաինայի Գերագույն ռադայի նախագահ Վլադիմիր Լիտվինին քրեական պատասխանատվության ենթարկելուն։ Այդ հայտարարությունից հետո Մելնիչենկոյի և Պուկաչի հսկողությունն ուժեղացվեց։

Հուլիսի 24-ին Պուկաչի նկատմամբ պաշտոնապես խափանման միջոց ընտրվեց։ Դատարանը որոշեց նրան կալանավորել 2 ամիս ժամկետով, իսկ Ուկրաինայի դատախազությունը մի քանի մեղադրանք առաջադրեց, որոնց թվում էին Գոնգաձեի սպանությունը, ուկրաինացի լրագրող և իրավապաշտպան Ալեքսեյ Պոդոլսկու առևանգումն ու ծեծը, ինչպես նաև փաստաթղթերի ոչնչացումը։

Հուլիսի 27-ին Պուկաչի փաստաբան Սերգեյ Օսիկան հայտնեց, որ իր պաշտպանյալը նախաքննության ժամանակ հրաժարվել է իր ծառայություններից և կօգտվի պետության կողմից տրամադրված պաշտպանի ծառայությունից։

Քննության ընթացքում, որն ավարտվել է 2010 թվականի դեկտեմբերի 6-ին, պարզվել է, որ Պուկաչը Գեորգի Գոնգաձեին վերացնելու վերաբերյալ Ուկրաինայի այն ժամանակվա ներքին գործերի նախարար Յուրի Կրավչենկոյից ստացել է բանավոր հրաման, հսկողություն իրականացրել նրա նկատմամբ ու ղեկավարել ոստիկանության սպաների խումբը, որի կազմում էին Վալերի Կոստենկոն, Նիկոլայ Պրոտասովը և Ալեքսանդր Պոպովիչը։ Հենց վերջիններս են 2000 թվականի սեպտեմբերի 16-ին առևանգել Գոնգաձեին ու տարել Կիևի մարզի Բելոցերկովսկի շրջանի Սուխոլիսի գյուղի մոտ գտնվող դաշտերից մեկը։ Հետաքննության վարկածով՝ հաջորդ օրը Պուկաչը սեփական ձեռքերով խեղդամահ է արել լրագրողին, իսկ այնուհետ, հնարավոր է, մարմինը վերաթաղել Տարաշչայի շրջանի Ուլաշևսկու անտառտնտեսության անտառային տարածքներից մեկում՝ հանցակիցներին ստիպելով լռել տեղի ունեցած հանցագործության վերաբերյալ։

2008 թվականին Կոստենկոն և Պոպովիչը դատապարտվել են 12 տարվա, իսկ Պրոտասովը՝ 13 տարվա ազատազրկման։ 

2013 թվականի հունվարի 29-ին Պուկաչը մեղավոր է ճանաչվել բռնությամբ զուգորդված իշխանությունը կամ ծառայողական լիազորությունները չարաշահելու ու ծանրացուցիչ հանգամանքներում կանխամտածված սպանության համար, որը կատարվել է մի խումբ անձանց կողմից նախնական համաձայնությամբ ու դատապարտվել ցմահ ազատազրկման՝ իրեն պատկանող գույքի բռնագրավմամբ։ Բացի այդ, դատարանը Պուկաչին զրկեց գեներալ-լեյտենանտի կոչումից ու Միրոսլավա Գոնգաձեի օգտին բռնագրավեց 500 հազար հրիվնա։ Մեկ այլ տուժածի՝ լրագրող Ալեքսեյ Պոդոլսկու օգտին էլ բռնագրավվեց 100 հազար հրիվնա։ 

Դատավորի այն հարցին, թե արդյոք համաձայն է դատավճռի հետ, Պուկաչը բառացիորե պատասխանել է. «Ես կհամաձայնեմ, եթե այդ խցում ինձ հետ նստեն նաև Կուչման ու Լիտվինը»։

2016 թվականի հունվարի 6-ին Կիևի վերաքննիչ դատարանը դատավճիռը թողել է ուժի մեջ։

## Ծանոթագրություններ

## Արտաքին հղումներ
* Задержан Алексей Пукач — podrobnosti.ua
* Как задерживали Пукача (фото, видео) — for-ua.com
* Последний год Пукач разводил коров в Житомирской области — bigmir.net
* Пукач назвал заказчиков убийства Гонгадзе — bigmir.net
* Ющенко ожидает, что дело об убийстве Гонгадзе будет доведено до конца — РИАН
* НС: Пукача держали на хуторах как политическую консерву к выборам — bigmir.net

 
Կատեգորիա:Գեորգի Գոնգաձե
Կատեգորիա:Գեորգի Գոնգաձեի սպանություն
Կատեգորիա:Չեռնոբիլի ատոմակայանի վթարի լիկվիդատորներ